安南志畧/卷三

以2024年11月5日从维基文库导出

安南志畧/卷二 ◄

安南志畧

卷二

► 安南志畧/卷四

大元奉使

丁巳年，安南始臣附大朝。世祖皇帝即以庚申歲建元，為中統元年。安南國王陳（日煚）遣使上表稱賀，貢方物。明年，詔封陳（光昺）為安南國王。遣禮部郎中孟甲、禮部員外郎李文俊，充安南宣諭使。

中統三年，命耨剌丁為安南達魯花赤。至元二年，遣侍郎寧端府、郎中張立道奉使安南諭旨。至元五年，遣忽隆海牙使安南。至元七年，命也實納為安南達魯花赤，歿於其國。

至元十二年，遣尚書合撒兒海牙、侍郎李克忠召陳王入見，以久疾不朝。數年薨。

至元十五年，命雲南柴椿為禮部尚書，引其來使黎克復還國，諭世子陳（日烜）入覲。以居喪，遣陪臣鄭庭瓚、杜國計入貢。

至元十六年，留來使鄭庭瓚；復命柴椿引杜國計還，諭入覲。世子以疾辭。柴公以理詰難之，世子懼，遣族叔陳遺愛代覲。上以世子有疾，封陳遺愛為安南國王。

至元十八年，加授柴椿行安南宣慰都元帥，李振副之，領兵送遺愛就國。命不眼帖木兒為達魯花赤，至水平界，國人弗納。遺愛懼，夜先逃歸。世子遣陪臣迎柴公，入國諭旨。

至元二十年，以世子累召不朝，上未忍加兵；命荊湖占城等處行中書省，諭安南假道，助右丞唆都征占城之役。仍令鄂州路達魯花赤趙翥往諭之。世子不聽。明年，鎮南王大兵臨境，世子不迓，率眾拒敵。乃敗。

至元二十六年，命山北遼東道提刑按察使劉庭直、禮部侍郎李思衍、兵部侍郎萬奴，引其來使阮義全等，還國諭旨。

至元二十八年，命禮部尚書張立道、兵部郎中不眼帖木兒，引其來人嚴仲維等還，諭世子陳入見。以父喪，遣其令公阮代乏來貢。附：張尚書《行錄》

至元廿八年辛卯十二月，自大都起程，歷湖廣溪洞，抵安南界。八千馀裡，杭海梯山，不能盡述。明年三月十八日，至丘溫。彼國遣其私臣，持酒食來迎。渡瀘江，至使館。

翌日，世子就館舍，先請詔書前瞻仰，然後平揖。世子問聖躬，立道等雲：“聖躬萬福。”繼問大臣，立道云：“宰相平安。”問天使道路驅馳，立道云：“天子不以越南為遠，何以驅馳。”言畢，有翰林丁拱垣、御史大夫杜國計雲：“往年定禮：王者面南，相向而坐。請客就位！”立道曰：“大國卿相，與國君同，豈有南面之禮？東西相鄉，不無可乎？”拱垣曰：“王人雖微，序於諸侯之上。”立道謂：“王人之說，正為我輩設也。”遂東西坐酌談話。世子曰：“先人臨終時囑：'敬奉天朝，毋缺歲貢。'比年天使不來，故遣使送貢，未審上意如何？小國所產，雖無異獻，盡誠而已矣。今天使來，不勝欣幸。”又云：“本國使回說：'天子春秋高邁，龍顏尤壯。'孤聞之甚善。信夫？”立道云：“天子龍鬚皓白，面若童顏。”世子云：“天下有福，小國亦有福。”舉手加額。又曰：“比年天朝為何不遣使？”立道云：“天子為汝國累召不朝，故不遣使。今表奏至，言先父辭世。天子聖意，先國王之罪，罰不及嗣，故我輩有此行也。”世子曰：“天子好生惡殺，是小國莫大之幸。皇帝萬萬歲！”立道云：“聖天子奄有四海，仁如堯舜，豈忍加兵！蓋屢講會同之禮，爾先國王竟不聽命，成此釁隙，民殘國破，實自取也。朝廷本非貪汝土地、愛爾歲貢，由一不朝之罪故也。”世子曰：“往年大軍至此，燒毀屋舍；開發先人墳墓，骸骨零落。”言未訖，群下皆哭。立道云：“昔年，天子命也先帖木兒云南王伐緬日，諭以毋燒寺舍，毋焚宮室，毋毀墳墓。雲南王欽依上命。大軍入境，緬王竄避，雲南王不行殺戮，寺舍宮室，悉無所毀，緬王感德，遂降。遞年遣男依期送貢。至如鎮南王出師之日，天子未嘗不如此教諭；不然，則此宮室豈有遺也？”於時，私臣丁拱垣曰：“天子仙意如是，一向不動干戈更好。”立道叱之曰：“成安南之禍者，未必不由若等為之也。天道爾何足以知之？”立道等拂袖而起，丁拱垣請罪。

其世子造館時，自謂居父喪，服緇布，食蔬菜，戒以五年，今才二歲。二十四日，世子乘鸞輦，伏就舍館迎詔。群臣朝服徒行。自日午迎入城隍聖□宮，過玩月橋、長鳴樓，抵正陽門。立道下馬，捧詔從明陽門，從者入雲會門，安南僚屬入日新門，至明霞閣下，褥道焚香。世子與僭太師國叔昭明王、太尉國弟佐天王、少保、御史大夫、翰林等八人，登壽光殿。龍椅前置香案。世子拜詔。禮畢，自宣讀。世子曰：“恭睹天子詔書，不勝喜舞。皇帝萬萬歲！”既而出朝天閣，下集賢殿，設宴，東西相向而坐。惟僭太師獨在王側地坐。太尉、少保等侍儀立殿上，群僚皆立殿下，非召不敢升殿。大樂奏於殿下，細樂奏於殿上。羅列杯，陳異果，備食八盤，皆魚肉海味之饌。每勸以蛤灰筌芙{艸晉}檳榔之禮。王者時時接言話、賦詩相贈。立道即席賦詩以達。

將至席終，請立道入帳中。皆地坐。世子曰：“本國歸附天朝三十年，事上之心，無日少忘；歲貢之禮，未嘗少缺。始於祖，繼於父，至於今，前後一轍。屢常被詔，以疾不能入朝，至令聖怒，興師討伐，生靈殺戮，開發山陵，燒毀寺舍，斫伐樹木，不可勝計。本國無辜，而遭大難。天子詔書，每謂本國〔殺國〕叔、逐天使、拒王師之罪，尚猶未舍。本國叔，先國王遣入朝天子代訴。天子封國叔為王，國叔自懼，不知所往，非本國殺。本國叔自逃竄海南，宗族握兵逆旅，國王實不知之也。唯有不朝一事，無他，實為畏死貪生。萬里之外，道路艱險，山嵐瘴氣，不服水土。倘死於道路，何益於上國？但比年不缺貢，小心事上，何損於上國乎？此下情不得上達。今天使望得訴本國之冤，與詣闕面陳也。'普天之下，莫非王土；率土之濱，莫非王臣。'安南一國，已為天子人民，更無異志。天子以四海為家，雖不造朝，且在邦域之中，是社稷之臣也。惟天地知之。”立道等雲：“陛辭之日，丞相大臣复教以'前使不能宣揚聖意，以緻小國涉疑；今遣汝輩，毋效前人'。我等至此，與世子會面，在足言，未能盡述。故修講義書，請窮其理”。書見後。

至元三十年，命兵部尚書梁曾、侍郎陳孚，引其來使阮代乏還，諭世子入覲。不聽，遂興師討之。

至元三十一年正月，上崩。成宗皇帝即位，詔罷兵。遣禮部侍郎李衎、兵部侍郎蕭泰登使安南，齎詔，赦世子罪。放來使陶子奇還國。附：蕭方崖《使交錄序》

皇帝御天之初元，至元甲午孟夏也。天地發揮，民物欣戴，仁風甘雨，遠邇均被。首罷南征，選使往諭。命禮部侍郎李衎，而泰登亦與茲行。舞羽修文，唐虞盛事，不惟親見之，又親任之。於彼原隰，萬里載驅。書生不能為將，得為使，此古人所誌所榮，區區何修而辱此！受命戒途，夙夜祗若。凡經行見聞，輒加記錄，不覺成集，歸以板行，以廣其傳。客有誚曰：此子使交日錄也，板行於世，將不免釣名之譏，小廉曲也。泯昌朝之盛事，臣子之大恥也。焉敢徇小節干大恥！三代以降，中國之盛，莫逾漢、唐。尉佗，故吏耳，僭稱名號，兵擾長沙，漢文帝卑辭奉書。高麗，封國耳，陸梁東方，不奉正朔，唐太宗至親征不克。天開景運，繼至聖世皇帝，芟夷群雄，混一海宇，際天極地，莫不臣妾。今上皇帝，體元居正，重明作離，大赦天下。以尺二詔，遣臣二輩遠使絕域，山川險岨，天威赫然。及境而重臣出迎，返郭而國族跣足，及館而國主親訪。奔走駭汗，屏息聽詔，拜舞扣頭，如在闕庭。上表稱臣，方物鎮賀，罔敢後時。中國之隆，未有如斯。若不傳之永久，何以昭宣聖化？用自上都至安南，州郡山川、人物禮樂、故塞遺逸、異政殊俗、怪草奇花、人情治法、愈病藥方，逐日編紀，通成一集。欽錄聖詔，冠乎集首。次以安南世子回表貢物，及中朝諸老送行詩章，編次於後。間有應酬紀詠，亦借附集末。庶使後世知聖代臣妾萬國之盛，而出使遠宦者，亦有所考焉。非徒為泰登遭遇之榮也。太史公足跡遍天下，南浮江淮，北過涿鹿。泰登北自開平，南至交趾。茲遊奇絕，足冠平生之紀實也。

大德五年，遣尚書麻合麻、禮部侍郎喬宗亮，齎詔諭安南，依前三歲一貢；及其自來朝廷，不復遣使，仍引其來使鄧汝霖等還國。

至大元年，遣禮部尚書安魯威、吏部侍郎李京、兵部侍郎高複禮使安南，宣武宗皇帝即位詔。（日燇）既薨，世子陳（日長）遣使貢賀。

至大四年，遣禮部尚書乃馬歹、吏部侍郎聶古柏、兵部郎中杜與可奉使安南，宣仁宗皇帝即位詔。皇慶初元，世子陳（日長）遣使貢賀。

至治元年，遣吏部尚書教化、禮部郎中文矩，使安南，宣英宗皇帝即位詔。明年，世子陳（日爌）遣使貢賀。泰定元年，遣吏部尚書馬合謀、禮部郎中楊宗瑞使安南宣詔。

至順三年，遣吏部尚書撒只瓦、禮部郎中趙期頤使安南，宣文宗皇帝即位詔。明年，陳（日阜）遣使貢賀。

元統三年，遣吏部尚書鐵柱、禮部郎中智熙善使安南，宣今上皇帝即位詔。明年，陳（日阜）遣使貢賀。

前朝奉使

漢使

陸賈，楚人也。以客從漢高祖定天下。名為辯士，常使諸侯。時中國初定，趙佗據南越。高帝使賈賜佗印，為南越王。賈至，佗魋（音椎）髻箕踞見賈。賈曰：“足下中國人，昆弟、墳墓在真定。今足下反天性，棄冠帶，欲以區區之越，與天子抗衡為敵國，禍且及身！天子聞君王南越，不助天子誅暴逆，將相欲移兵而誅王。天子憐百姓新定勞苦而休之，遣臣授王印綬，剖符通使。王宜郊迎，北面稱臣。乃以新造未集之越，屈強於此。漢誠聞之，掘燒王先人塚，夷滅宗族，使一偏將，將十萬眾臨越，則殺王降漢，如覆手耳。”於是尉佗乃蹶然起坐，謝曰：“居蠻夷中久，疏禮義。”乃大悅陸生，留與飲數日，賜賈橐中裝直千金。賈卒拜佗為南越王，令稱臣，奉漢約。歸報，高祖大悅，拜賈太中大夫。高後時，禁南越關市鐵器，佗乃僭號為帝。文帝復遣賈往，使讓之。佗恐，稱臣奉貢職，皆如意旨。

莊助，孝武時人。建元四年，閩越擊南越邊邑。南越王胡上書曰：“臣不敢興兵。唯天子詔之。”於是，帝命王恢等率師討閩越。師還。帝遣莊助諭意，南越王胡感德，遣子嬰齊入質。

終軍，字子云，年十八為博士。孝武異其文，拜為謁者、給事中。終軍擢諫議大夫。南越與和親，帝遣使說南越王入朝，王稱疾不朝。軍自請願受長纓，必羈南越王致之闕下。帝乃遣軍說南越王，請許內屬。其相呂嘉發兵攻殺王及終軍等（時年二十，故世謂之“終童”）。

安國少季，霸陵人。初，南越太子嬰齊入質在長安時，取邯鄲鏐氏女，生興。嬰齊薨，興嗣立，母為王太后。〔太后自〕未為嬰齊妻時，嘗與少季通。元鼎四年，帝遣少季與終軍往諭王、王太后入朝。少季至越，復與王太后私焉。國人不附王太后。太后恐亂起，謀誅其相呂嘉。呂嘉乃反，攻殺王太后、少季等。

韓千秋，孝武時人。越相呂嘉反，帝遣莊參以二千人往使。參曰：“以好往，數人足矣；以武往，二千人無足為也。”辭不可。千秋謂帝曰：“以區區之越，又有王太后應，獨呂嘉為害，願得勇士一百人，必斬嘉以報。”於是遣千秋等將二千人入越境。時千秋兵入，破數小邑，將至番禺，越兵擊千秋等滅之。帝曰：“千秋雖無功，亦軍鋒之冠。”封其子延年為成安侯。

樛樂，南越太后弟也。帝命副韓千秋，將兵臨越。呂嘉攻殺之。帝封其子廣德為龒侯。

晉使

石崇，晉武帝時，以散騎侍中為交趾採訪使。

宋使

高保緒。宋太祖開寶八年，交趾帥丁璉遣貢，詔封璉爵。保緒以鴻臚卿，偕率王彥符為官告使。盧襲。太宗太平興國五年，襲以供奉官使交趾。

張宗權。太平興國五年，交趾黎桓篡丁氏。權以供奉官，往使諭旨。

李若拙。雍熙二年，黎桓貢，太宗授桓節鉞。若拙以主客郎中、直昭文館，與《禮記》博士李覺，充官告使。

魏庠。端拱元年，封黎桓爵。庠以虞部員外郎，偕直史館李度，充官告使。

宋鎬。淳化元年，鎬以左正言、直史館，偕右正言、直史館王世則，充官告使。

宋鎬《行錄》略云：鎬等使還，因條列山川形勢及黎桓事蹟以聞曰：去歲秋末，抵交趾境。桓衙內都指揮使丁奉直以船九隻、卒三百人至太平洲來迎，由海口入大海，冒涉風濤，頗歷危險。經半月至白藤江，乘潮而行。夜宿泊所，皆有館驛。至長州，漸至本國。桓盡出舟師戰具，謂之耀軍。自是宵徵抵海岸，至交州僅十馀裡。俄而擁從桓至，展郊迎之禮。桓斂馬側身，問皇帝起居畢，按轡偕行；時以檳榔為獻，彼風俗之厚意也。無居民，止有軍營。而府署湫隘，題其門曰“明德”。桓受詔不拜，言近歲與寇接戰，墮馬傷足故也。信宿之後，乃張筵飲宴。士卒三千人，悉黥其額曰“天子軍”。兵器止有弓弩、木牌、梭槍，弱不堪用。凡官屬善其事者，擢居親近左右，小有過則捶而黜之。怒息乃復之其位。有木塔，其製樸陋。一日，請鎬同登，相顧而言曰：“朝廷有此塔乎？”地無寒氣，十二月猶夾衣揮扇雲。

王世則，淳化四年，以度支判官、國子博士，偕殿中御書院祗侯李居簡，充安南官告使。

李建中。至道初，交趾犯邊。太宗命廣西轉運使陳堯叟賜黎桓詔書，乃遣海康尉李建中齎詔往諭。

章頻，宋廣西轉運使也。天聖六年，交趾郡王李公蘊薨，仁宗命頻為弔祭使。

劉丙，景定間，為武節郎，東南第十二正將，靜海駐紮。時安南陳王遣貢，理宗回賜禮物並獎諭詔，即命廣西經略使賜之，因遣丙齎詔入安南渝旨。

About this digital edition

This e-book comes from the online library Wikisource[1]. This multilingual digital library, built by volunteers, is committed to developing a free accessible collection of publications of every kind: novels, poems, magazines, letters...

We distribute our books for free, starting from works not copyrighted or published under a free license. You are free to use our e-books for any purpose (including commercial exploitation), under the terms of the Creative Commons Attribution-ShareAlike 3.0 Unported[2] license or, at your choice, those of the GNU FDL[3].

Wikisource is constantly looking for new members. During the realization of this book, it's possible that we made some errors. You can report them at this page[4].

The following users contributed to this book:

1. ↑ https://wikisource.org

2. ↑ https://www.creativecommons.org/licenses/by-sa/3.0

3. ↑ https://www.gnu.org/copyleft/fdl.html

4. ↑ https://wikisource.org/wiki/Wikisource:Scriptorium

Table of Contents

封面

安南志畧/卷三

关于